Najbolji srpski teniser Novak Đoković najverovatnije neće učestvovati na Mastersu u Majamiju, nezvanično saznaje Sport klub.

Clive Brunskill, Getty Images

Informaciju o mogućnosti da Novak neće igrati na Floridi prva je objavila francuska novinarka Karol Bušar.



Đoković oseća bolove u desnom laktu već duže vreme, a oni su posebno naglašeni bili tokom turnira u Indijan Velsu.



Novak je imao prve lekarske preglede u Los Anđelesu i oni su pokazali da je neophodan period oporavka, pa je zato učešće u Majamiju dovedeno u pitanje.



Srpski teniser je trebalo da brani titulu na drugom Mastersu sezone, koji je osvajao u prethodne tri godine.



Masters u Majamiju počinje u četvrtak, a moći ćete da ga pratite u direktnim prenosima na Sport klubu.